Author: Oborna
Last saved by: Hucikova
Company: MS SR

N á v r h

Zákon
z ........... 2000,

ktorým sa mení a dopĺňa Občiansky zákonník v znení neskorších predpisov

	Národná rada Slovenskej republiky sa uzniesla na tomto zákone:

Čl. I

Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona  č.  105/1990 Zb.,  zákona  č.  116/1990  Zb.,  zákona  č.  87/1991 Zb.,  zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z.z., zákona Národnej rady Slovenskej republiky č. 249/1994 Z.z., zákona č. 153/1997 Z.z., zákona č. 211/1997 Z.z., zákona č. 252/1999 Z.z. a zákona č. 218/2000 Z.z. sa mení a dopĺňa takto:
 
1.	V § 706 sa za odsek 1 vkladá nový odsek 2, ktorý znie:

	“(2) Ak prenajímateľ má za to, že neboli splnené podmienky prechodu nájmu  bytu  podľa  odseku 1,  môže  sa  v lehote  troch mesiacov odo dňa, keď sa o nich dozvedel, najneskôr však v lehote troch rokov odo dňa smrti nájomcu, domáhať na súde, aby určil, že k prechodu nájmu bytu nedošlo.”.
	
Doterajší odsek 2 sa označuje ako odsek 3.

2.	V § 708 sa za slová “§ 706 ods. 1” vkladajú slová “a 2”.

3.	§ 710 znie:
“§ 710

	(1) Nájom bytu zanikne písomnou dohodou medzi prenajímateľom a nájomcom alebo písomnou výpoveďou. 
	(2) Ak bol nájom bytu dohodnutý na určitú dobu zanikne tiež uplynutím tejto doby. Ustanovenie § 676 ods. 2 neplatí pre zánik nájmu bytu.
	(3) Ak bola daná písomná výpoveď, skončí sa nájom bytu uplynutím výpovednej lehoty. Výpovedná lehota je tri mesiace a začína plynúť prvým dňom mesiaca nasledujúceho po mesiaci, v ktorom bola nájomcovi doručená výpoveď. Prenajímateľ môže nájomcovi písomne určiť dlhšiu výpovednú lehotu. Na doručovanie písomnej výpovede nájmu bytu sa primerane použijú ustanovenia osobitného predpisu ^5a).

	(4) Ak bola daná výpoveď z dôvodu podľa v § 711 ods. 1 písm. d), že nájomca nezaplatil nájomné alebo úhradu za plnenia poskytované s užívaním bytu a preukáže, že ku dňu doručenia výpovede bol  v hmotnej núdzi z objektívnych dôvodov^5b), výpovedná lehota sa predlžuje o ochrannú lehotu, ktorá trvá šesť mesiacov.”. 

Poznámky pod čiarou k odkazom 5a a 5b znejú: 
“5a) § 46 Občianskeho súdneho poriadku.
5b) §  7 až 9  zákona č. 195/1998 Z. z. o  sociálnej  pomoci  v  znení  neskorších predpisov.”.

Doterajší odkaz a poznámka pod čiarou k odkazu 5a sa označuje ako odkaz a poznámka pod čiarou k odkazu 5c.

4.	§ 711 znie: 

“§ 711

(1) Prenajímateľ môže vypovedať nájom bytu, ak: 
a)	prenajímateľ potrebuje  byt pre  seba, manžela,  pre svoje deti,  vnukov,  zaťa  alebo  nevestu,  svojich  rodičov  alebo súrodencov,
b)	nájomca  prestal  vykonávať   prácu,  na  ktorú  je  nájom služobného  bytu  viazaný,
c)	nájomca alebo ten, kto s ním býva, hrubo poškodzuje prenajatý byt, jeho príslušenstvo, spoločné priestory alebo spoločné zariadenia v dome alebo sústavne narušuje  pokojné bývanie ostatných nájomcov, ohrozuje bezpečnosť alebo porušuje dobré mravy v dome,
d)	nájomca hrubo porušuje svoje povinnosti vyplývajúce z nájmu bytu, najmä tým, že nezaplatil nájomné alebo úhradu za plnenia poskytované s užívaním bytu za čas dlhší ako tri mesiace alebo tým, že prenechal byt alebo jeho časť inému do podnájmu bez písomného súhlasu prenajímateľa,
e)	je potrebné z dôvodu verejného záujmu s bytom alebo s domom naložiť tak, že  byt nemožno  užívať alebo  ak byt  alebo dom vyžaduje opravy, pri ktorých vykonávaní nemožno byt alebo dom najmenej počas šiestich mesiacov užívať,
f)	ide o byt osobitného určenia  alebo o byt v dome osobitného určenia a nájomca nie je zdravotne postihnutá osoba,
g)	nájomca využíva byt bez súhlasu prenajímateľa na  iné účely ako na bývanie.
(2) Dôvod výpovede sa musí vo výpovedi skutkovo vymedziť tak, aby ho nebolo možné zameniť s iným dôvodom, inak je výpoveď neplatná. Dôvod výpovede nemožno dodatočne meniť. 
	(3) Výpoveď z dôvodov uvedených v odseku 1 písm. b), e) alebo f) je neplatná, ak prenajímateľ nepriložil k výpovedi listinu preukazujúcu dôvod výpovede. 
	(4) Ak  ide  o  byt  osobitného  určenia  alebo  o  byt v dome osobitného určenia, možno vypovedať nájom podľa odseku 1 len po predchádzajúcom súhlase toho, kto svojím nákladom takýto byt zriadil, alebo jeho právneho nástupcu  alebo príslušného orgánu,  ktorý uzavretie zmluvy o jeho nájme odporučil.
	(5) Ak nájomca, ktorý je v hmotnej núdzi z objektívnych dôvodov^5b), pred uplynutím ochrannej lehoty (§ 710 ods. 4) zaplatí prenajímateľovi dlžné nájomné alebo sa písomne dohodne s prenajímateľom o spôsobe jeho úhrady, má sa za to, že dôvod výpovede nájmu bytu zanikol.   
	(6) Neplatnosť výpovede môže nájomca uplatniť na súde do troch mesiacov odo dňa doručenia výpovede. Účinky výpovede nastanú až po nadobudnutí právoplatnosti rozhodnutia súdu, ktorým sa zamietne návrh na určenie neplatnosti výpovede nájmu bytu.”.

5.	§ 712a znie:

“§ 712a

	(1) Ak sa  nájomný pomer skončil  z dôvodov podľa  § 711 ods. 1 písm. a),  e) alebo f), alebo z dôvodu podľa v § 711 ods. 1 písm. b) nájomcovi, ktorý prestal vykonávať prácu, na ktorú je nájom služobného bytu viazaný, z dôvodu na strane zamestnávateľa ^5d) alebo z dôvodu, za ktorý zamestnávateľ zodpovedá podľa osobitných predpisov ^5e), nájomca má právo na náhradný byt, ktorý je veľkosťou obytnej plochy, vybavením, umiestnením a výškou nájomného primeraný bytu, ktorý má vypratať, a to s prihliadnutím na jeho životné a pracovné potreby. Nájomca má tiež právo na úhradu nevyhnutných výdavkov spojených so sťahovaním. V ostatných prípadoch skončenia nájomného pomeru z dôvodu podľa § 711 ods. 1  písm.  b), nájomca nemá právo na bytovú náhradu.
	(2) Ak sa  nájomný pomer skončil z dôvodu podľa § 711 ods. 1 písm. c) nájomca nemá právo na bytovú náhradu. Ak sa nájomný pomer skončil z dôvodu  podľa § 711 ods. 1 písm. c) a ide o dôvod hodný osobitného zreteľa má nájomca právo na prístrešie.
	(3) Ak sa  nájomný pomer skončil z dôvodu podľa § 711 ods. 1 písm. d) nájomcovi, ktorý preukáže, že je v hmotnej núdzi z objektívnych dôvodov, nájomca má právo len na náhradné ubytovanie. V ostatných prípadoch skončenia nájomného pomeru z dôvodu podľa  § 711 ods. 1  písm. d), nájomca nemá právo na bytovú náhradu; ak ide o dôvod hodný osobitného zreteľa má nájomca právo na prístrešie.
	(4) Ak   sa  nájomný   pomer  skončil  z dôvodov  uvedených v odseku 3,  nájomcovi,  ktorý  sa  stará  o  maloleté dieťa alebo o bezvládnu osobu, ktorí sú členmi jeho domácnosti, a ak to pomery prenajímateľa umožňujú, poskytne sa mu  namiesto náhradného ubytovania náhradný byt, ale v horšej kvalite a s menšou obytnou plochou, akú má byt, ktorý má vypratať. Náhradný byt mu možno poskytnúť aj mimo obce, v ktorej sa nachádza ním  vypratávaný byt.  Vzdialenosť náhradného  bytu musí však umožniť dennú dochádzku do práce.
	(5) Ak sa  nájomný pomer skončil opätovne z dôvodu podľa § 711 ods. 1 písm. d) nájomcovi, ktorý preukáže, že je v hmotnej núdzi z objektívnych dôvodov, poskytne sa nájomcovi namiesto  náhradného  bytu  alebo  náhradného  ubytovania  iba prístrešie.  
	(6) Ak sa  nájomný pomer skončil z dôvodu podľa  § 711 ods. 1 písm. g), nájomca nemá právo na bytovú náhradu.
	(7) Ak  ide o  prípady podľa  § 705 ods.  2 prvej  vety, stačí rozvedenému  manželovi, ktorý  je povinný  byt vypratať, poskytnúť náhradné ubytovanie; súd však z dôvodov hodných osobitného zreteľa môže rozhodnúť, že rozvedený manžel má právo na náhradný byt.
	(8) Ak ide o prípady podľa § 705  ods. 1 a 2 druhej vety, môže súd, ak sú  pre to dôvody hodné osobitného  zreteľa, rozhodnúť, že rozvedený  manžel má  právo len  na náhradné  ubytovanie alebo  na prístrešie.
	(9) Pri zániku  nájmu dohodnutého na  určitý čas nemá  nájomca právo na  bytovú náhradu. Osobitný  zákon môže ustanoviť,  kedy aj v týchto prípadoch má nájomca právo na bytovú náhradu^5f) .”.  

Poznámky pod čiarou k odkazom 5d, 5e a 5f znejú: 
“5d)  §  46 ods. 1 písm. a) až c) Zákonníka práce,  § 32 ods. 1 písm.  c)  zákona č. 370/1997 Z. z. o vojenskej službe, § 192 ods. 1 písm. a) zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže  Slovenskej  republiky  a  Železničnej  polície a  § 183 ods. 1 písm. a)  zákona č. 200/1998 Z. z. o štátnej službe colníkov.   
5e)  Napríklad § 190 až 192 Zákonníka práce.
5f) § 4 zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami.”

Doterajší odkaz a poznámka pod čiarou k odkazu 5d sa označuje ako odkaz a poznámka pod čiarou k odkazu 5g.

6.	§ 712b sa vypúšťa.

7.	V § 780 odsek 1 sa na konci vypúšťa bodka a pripájajú sa tieto slová: “po preukázaní svojej totožnosti v zákonom ustanovených prípadoch”.

8.	§ 782 znie: 
“ Vkladná knižka môže byť vystavená len na meno.”.

9.	V § 783 sa vypúšťa odsek 2.  Doterajší odsek 3 sa označuje ako odsek 2.

10.	 V § 783 odsek 2 sa slová “adresu a dátum narodenia alebo identifikačný znak” nahrádzajú slovami “adresu trvalého pobytu, rodné číslo alebo dátum narodenia fyzickej osoby alebo názov, adresu sídla a pridelené identifikačné číslo.”

11.	V deviatej časti sa za siedmu hlavu vkladá ôsma hlava, ktorá znie:

“ÔSMA HLAVA

Prechodné ustanovenie k úpravám účinným od 1. apríla 2001

§ 879c

(1) Začaté konanie o privolenie súdu k výpovedi z nájmu bytu do nadobudnutia účinnosti tohto zákona dokončí súd podľa doterajších predpisov. Na zabezpečenie bytovej náhrady sa vzťahujú ustanovenia tohto zákona.
(2) Ak sa nájomný pomer skončil z dôvodu podľa § 711 ods. 1 písm. b), nájomca má  do piatich rokov od nadobudnutia účinnosti tohto zákona právo na bytovú náhradu podľa doterajších predpisov; to neplatí ak nájomca je vlastníkom bytu, alebo mu vznikol nájomný vzťah k bytu u iného prenajímateľa.”

§ 879d

(1)	Odo dňa nadobudnutia účinnosti tohto zákona nemôžu banky a pobočky zahraničných bánk prijímať vklady na doručiteľa. Vklad na doručiteľa uložený v banke alebo pobočke zahraničnej banky pred nadobudnutím účinnosti tohto zákona možno iba premeniť na vklad na meno alebo vykonávať z neho výbery; tým nie je dotknuté pripisovanie úrokov alebo iných peňažných výhod spojených s vkladom na doručiteľa, ktoré vykonáva banka alebo pobočka zahraničnej banky; do šiestich mesiacov od nadobudnutia účinnosti tohto zákona nie je dotknuté ani pripisovanie bezhotovostných platieb zo zahraničia poukázaných na vkladnú knižku na doručiteľa, za predpokladu, že pripisujúcej banke alebo pobočke zahraničnej banky je známa totožnosť odosielateľa, ktorého upovedomí o možnostiach pripisovania platieb v tejto lehote.  Právo na výplatu vkladu na doručiteľa má doručiteľ, ktorý predloží vkladnú knižku na doručiteľa alebo iný cenný papier na doručiteľa potvrdzujúci uloženie tohto vkladu, ak preukáže svoju totožnosť dokladom totožnosti a splní podmienky podľa § 780 ods. 2 a 3. Vkladový vzťah pri vklade na doručiteľa, ktorý bol uložený pred nadobudnutím účinnosti tohto zákona sa zrušuje za podmienok ustanovených  v § 785; právo na výplatu zostatku zrušeného vkladu možno uplatniť počas premlčacej doby podľa § 101.
(2)	Na žiadosť doručiteľa predloženú banke alebo pobočke zahraničnej banky do jedného roka od nadobudnutia účinnosti tohto zákona je banka a pobočka zahraničnej banky povinná bezplatne premeniť vklad na doručiteľa na vklad na meno uložený v tejto banke alebo pobočke zahraničnej banky.”.

Čl. II

	Tento zákon nadobúda účinnosť 1. apríla 2001.